છેવટે મકાનમાં પ્રવેશીને, ત્રીજા માળે આવેલી ડૉક્ટરની ઑફિસમાં હું ગયો. ઓફિસ બહુ સમજપૂર્વક સજાવેલી હતી. સ્વાગત-ખંડમાં અડધોએક ડઝન સ્ત્રી-પુરુષો રાહ જોઈને બેઠાં હતાં. પરસાળમાં બીજા કમરાઓના બારણાં પડતાં હતાં. એમાંના એક બારણા ઉપર ‘વૉટકિન્સ’ના નામની તકતી લાગેલી હતી. એમને જ મારે મળવાનું હતું. નર્સ આવે ત્યાં સુધી મારી ટોપી હાથમાં રમાડતાં-રમાડતાં કમરાની મધ્યમાં જ હું ઊભો રહ્યો.